** 16-и Международни празници на духовите оркестри “Дико Илиев”** - **Монтана2018**

**Информация за медиите**

**30 май 2018 г.**

**Международни празници на духовите оркестри “Дико Илиев”** ще се проведат от **8 до 10 юни 2018 г.** **16-ото им издание** ще протече под знака на **120 г. от рождението на самобитния композитор и 30-ата годишнина** от създаването на фестивала. Той се провежда под патронажа на ​**Министерството на културата**. Това е висока оценка за приноса на фестивала като представителен за българската култура и насърчаващ културните контакти.

В шестнадесетото издание на фестивала **ще свирят най-добрите български оркестри и мажоретни състави** - **Гвардейският представителен духов оркестър към Национална гвардейска част**, **Софийският духов оркестър** към Общински културен институт Дом на културата „Искър“, **Представителният младежки духов оркестър и мажоретен състав – Ловеч**, **Младежкият духов оркестър с мажоретен състав - Ботевград**, **Представителен общински духов оркестър с мажоретки - Троян**, Представителният **мажоретен състав „Светла“ – Елин Пелин**, **Духов оркестър «Дико Илиев»** към Народно читалище «Разум 1883» и **Мажоретният състав към Общински младежки дом** - Монтана, и разбира се любимците на публиката в града домакин **„Vivo - Монтана“.**

За фестивала ще пристигнат и три чужди оркестъра от **Полша, Румъния и Черна гора.** **Градската музика на Будва** е първият оркестър от Черна гора, който ще участва в Дико-Илиевите празници. Програмата, която ще представи на фестивала в Монтана, е пъстра в стилово отношение. Наред с класика в жанра като „Маршът на славянката” от Василий Агапкин и „Валс номер 2” от Дмитрий Шостакович, будванските градски музиканти ще изпълнят и оркестрови варианти на „Wind of change” на Scorpions, „Colonel bogey” на Малком Арнолд, Микс „ABBA Gold” и още десет обичани творби в категорията Golden Oldies. Родната им музика е представена от пиеса на Михайло Мица Маркович, а също и „Дунавско хоро” и марша „Сливенци при Драва” от Дико Илиев.

**Духовият оркестър на гр. Могилно** – Полша, за пръв път участва в международен фестивал и затова Дико-Илиевите празници са важен момент в творческата му биография. В програмата му са включени и **композиции на Орлин Бебенов –** един от авторите, печелили награда в Конкурса за нови творби за духов оркестър, организиран от Община Монтана като съпътстващо събитие на празниците.

Особен колорит в тазгодишното издание на Международните празници на духовите оркестри „Дико Илиев” ще внесе **оркестър „Яковений” от Ворона – окръг Ботошани, Румъния.** Групата е съставена от млади музиканти, които продължават традицията на духовите музики в региона. Формацията изпълнява оригинални народни мелодии.

**Регионална изследователска краеведска конференция** на тема „Музика за векове” ще бъде съпътстващо събитие на 16-ите Международни празници на духовите оркестри „Дико Илиев” – Монтана 2018. Форумът се организира от Регионална библиотека „Гео Милев”. Той ще се проведе на  8 юни – първият ден на фестивала. Тогава ще бъде открита и **изложбата от Международния конкурс за детска рисунка „Тъпан бие, хоро се вие”.** В експозиционна зала „Кутловица” ще бъдат подредени рисунки на деца от 34 държави, отличени от журито като най-добри.

***За повече информация:*** http://www.festival-dikoiliev.tk